На основу члана 16, 24. и 38. Покрајинске скупштинске одлуке о покрајинској управи („Службени лист АПВ“, бр. 37/2014, 54/2014 - др. одлука, 37/2016, 29/2017, 24/2019, 66/2020, 38/2021 и 22/2025), а у вези са Покрајинском скупштинском одлуком о буџету Аутономне покрајине Војводине за 2025. годину („Службени лист АПВ“, бр. 57/2024 и 38/2025 - ребаланс), те у складу са одредбама члана 20. става 1. тачке 7. Закона о локалној самоуправи („Сл. гласник РС“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон) и члана 2. Закона о регионалном развоју („Сл. гласник РС“, бр. 51/2009, 30/2010 и 89/2015 - др. закон), Покрајински секретаријат за регионални развој, међурегионалну сарадњу и локалну самоуправу дана 23.09.2025. године, расписује:

**ЈАВНИ КОНКУРС**

**ЗА ДОДЕЛУ БЕСПОВРАТНИХ СРЕДСТАВА ЈЕДИНИЦАМА ЛОКАЛНЕ САМОУПРАВЕ СА**

**ПОДРУЧЈА АУТОНОМНЕ ПОКРАЈИНЕ ВОЈВОДИНЕ ЗА СУФИНАНСИРАЊЕ**

**ИНФРАСТРУКТУРНОГ ОПРЕМАЊА ИНДУСТРИЈСКО-ПОСЛОВНИХ ЗОНА У 2025. ГОДИНИ**

**I**

**Предмет и циљ Јавног конкурса**

Предмет Јавног конкурса за доделу бесповратних средстава јединицама локалне самоуправе са подручја Аутономне покрајине Војводине за суфинансирање инфраструктурног опремања индустријско-пословних зона у 2025. години (у даљем тексту: Јавни конкурс) је суфинансирање пројеката инфраструктурног опремања индустријско-пословних зона јединица локалних самоуправа на подручју АП Војводине, у циљу подршке у реализацији инвестиционих пројеката који доприносе стварању повољног пословног амбијента за привлачење домаћих и страних инвестиција и отварања нових радних места.

**II**

**Износ средстава предвиђен Јавним конкурсом**

Укупан износ опредељених средстава је **400.000.000,00** динара.

Опредељена средства су обезбеђена Покрајинском скупштинском одлуком о буџету Аутономне покрајине Војводине за 2025. годину („Службени лист АПВ“ бр. 57/2024 и 38/2025 - ребаланс) чланом 11, Раздео 11 - Покрајински секретаријат за регионални развој, међурегионалну сарадњу и локалну самоуправу - Програм 0608 - Систем локалне самоуправе - Програмска активност 1003 - Подршка развоју локалне самоуправе 4632 Капитални трансфери осталим нивоима власти.

**III**

**Намена средстава**

Опредељена средства су од значаја за регионални и локални економски развој и намењена су за суфинансирање инфраструктурног опремања индустријско-пословних зона у јавној својини, односно за изградњу, доградњу, реконструкцију и санацију јавне инфраструктуре у индустријско-пословним зонама јединица локалних самоуправа са подручја Аутономне покрајине Војводине, укључујући инфраструктуру која обезбеђује функционално повезивање и интегрисање индустријско-пословних зона са окружењем и стварање бољих услова за пословање у индустријско-пословним зонама.

Под опремањем индустријско-пословних зона подразумева се извођење радова на изградњи, доградњи, реконструкцији и санацији у области:

* **саобраћајне инфраструктуре** (саобраћајна повезаност, приступне саобраћајнице, паркинг места и др);
* **комуналне инфраструктуре** (водоснабдевање, водоводна и хидрантска мрежа, каналисање атмосферских и отпадних вода и др);
* **електроенергетске инфраструктуре** (снабдевање електричном енергијом, трафостанице, јавна расвета и др);
* **топлотне инфраструктуре** (гасне и топлификационе инсталације, мерно-регулационе станице и др);
* **телекомуникационе инфраструктуре** (оптички кабл и др);
* **управљања индустријским отпадом и третманом отпадних вода.**

Опредељена средства **не могу се користити** за суфинансирање израде техничке документације и исходовање потребних одобрења и дозвола за потребе извођења радова.

**IV**

**Право учешћа**

Право учешћа у Jавном конкурсу имају јединице локалне самоуправе са подручја АП Војводине (у даљем тексту: Подносилац пријаве).

Покрајински секретаријат за регионални развој, међурегионалну сарадњу и локалну самоуправу ће суфинансирати пројекат до 100% вредности пројекта без ПДВ-a, а највише до **150.000.000,00** динара.

Из буџета Подносиоца пријаве суфинансира се преостала вредност пројекта без ПДВ-a, као и ПДВ на укупну вредност пројекта.

**V**

**Услови за учешће на Јавном конкурсу**

Услови за суфинансирање пројеката по Јавном конкурсу су:

* да је реализација пројекта у складу са циљевима и наменом Јавног конкурса;
* да је израђена техничка документација у складу са Законом о планирању и изградњи („Сл. гласник РС“, бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/ 2021 и 62/2023);
* да је издат важећи акт надлежног органа којим се одобрава грађење или извођење радова.

**VI**

**Критеријуми за оцењивање пријава**

Критеријуми за оцењивање поднетих пријава:

1. развијеност јединице локалне самоуправе – Уредба о утврђивању јединствене листе развијености региона и јединица локалне самоуправе за 2014. годину („Сл. гласник РС“, 104/14);
2. утицај пројекта на развој ЈЛС;
3. допринос пројекта регионалном развоју;
4. релевантност пројекта;
5. проценат сопственог учешћа Подносиоца пријаве;
6. постојање заинтересованих инвеститора за коришћење капацитета индустријско-пословне зоне.

**VII**

**Документација**

Подносилац пријаве дужан је да достави следећу документацију (за све намене):

1. образац пријаве предлога пројекта са припадајућом изјавом – уредно попуњен, потписан и оверен од стране овлашћеног лица Подносиоца пријаве;
2. копију важећег акта надлежног органа којим се одобрава грађење и извођење радова;
3. комплетну техничку документацију на основу које је исходован важећи акт надлежног органа из тачке 2;
4. предмер и предрачун радова са рекапитулацијом радова, оверен и потписан од стране одговорног пројектанта, не старији од три месеца са нумерисаним странама. Под предмером и предрачуном радова из претходног навода, подразумева се и предмер и предрачун радова из техничке документације са ажурираним ценама без измена у описима и количинама радова;
5. доказ да Подносилац пријаве има исказано интересовање домаћег или страног лица за улагање, односно започињање или проширење производних капацитета, на нивоу уговора, „писма о намерама“ или потписаног „меморандума о разумевању“ – уколико постоји.
6. Целокупну документацију од тачке 1-5 скенирану на УСБ-у.

Покрајински секретаријат за регионални развој, међурегионалну сарадњу и локалну самоуправу задржава право да од Подносиоца пријаве тражи и **додатну документацију**.

Све копије докумената морају бити **оверене и потписане** од стране овлашћеног лица Подносиоца пријаве. Није дозвољена употреба факсимила уместо својеручног потписа овлашћеног лица Подносиоца пријаве.

Пријаве са приложеном документацијом се, након спроведеног Јавног конкурса, **не враћају** Подносиоцима пријава.

**VIII**

**Рок и начин подношења пријаве**

Пријаве са потребном документацијом се достављају у писаном и електронском облику. Документација из поглавља VII, тачкe 3, мора бити електронски потписана и достављена на УСБ-у заједно са документима из тачака 1,2,4 и 5 заштићеној од потенцијалних оштећења која могу настати у транспорту.

Пријава за учешће на Јавном конкурсу се подноси **лично**, на писарници покрајинских органа управе у згради Покрајинске владе, сваког радног дана од 8.00 до 14.00 часова или **путем поште**, на адресу: **ПОКРАЈИНСКИ СЕКРЕТАРИЈАТ ЗА РЕГИОНАЛНИ РАЗВОЈ, МЕЂУРЕГИОНАЛНУ САРАДЊУ И ЛОКАЛНУ САМОУПРАВУ, 21000 Нови Сад, Булевар Михајла Пупина број 16 са назнаком:**

|  |
| --- |
| Пријава за Јавни конкурс Покрајинског секретаријата за регионални развој, међурегионалну сарадњу и локалну самоуправу  **ЈАВНИ КОНКУРС ЗА ДОДЕЛУ БЕСПОВРАТНИХ СРЕДСТАВА**  **ЈЕДИНИЦАМА ЛОКАЛНЕ САМОУПРАВЕ СА ПОДРУЧЈА АП ВОЈВОДИНЕ ЗА СУФИНАНСИРАЊЕ ИНФРАСТРУКТУРНОГ ОПРЕМАЊА ИНДУСТРИЈСКО-ПОСЛОВНИХ ЗОНА У 2025. ГОДИНИ**  **003876483 2025 80254 001 002 000 001 01 002**  Подносилац пријаве: …………………………………………………………  Адреса Подносиоца пријаве: ………………………………………………. |
| **НЕ ОТВАРАТИ** |

**Јавни конкурс је отворен до 10.10.2025. године до 14.00 часова.**

Благовремена пријава је пријава која је запримљена од стране Покрајинског секретаријата за регионални развој, међурегионалну сарадњу и локалну самоуправу у утврђеном року, односно до 10.10.2025. године до 14.00 часова. Уколико је пријава упућена поштом препоручено, дан предаје пошти се сматра даном предаје Покрајинском секретаријату за регионални развој, међурегионалну сарадњу и локалну самоуправу.

Неблаговремене и непотпуне пријаве се неће разматрати.

**IX**

**Одлучивање о распореду и коришћењу средстава**

Покрајински секретар за регионални развој, међурегионалну сарадњу и локалну самоуправу решењем образује Комисију за спровођење поступка доделе финансијских средстава (у даљем тексту: Комисија). Комисија врши пријем и евиденцију пријава и конкурсне документације; проверава формалне исправности пријава и конкурсне документације; бодује пријаве и формира ранг листу; доноси предлог одлуке о избору пројеката, саставља записник и израђује уговоре. Оцена пристиглих пријава врши се на основу критеријума који су саставни део Јавног конкурса и Правилника о поступку спровођења јавног конкурса за доделу бесповратних средстава јединицама локалне самоуправе са подручја АП Војводине за суфинансирање инфраструктурног опремања индустријско-пословних зона у 2025. години (у даљем тексту: Правилник).

Покрајински секретар на основу записника и ранг листе Комисије доноси Одлуку о избору пројеката (у даљем тексту: Одлука), која је коначна.

Одлука се објављује на званичној интернет адреси Покрајинског секретаријата за регионални развој, међурегионалну сарадњу и локалну самоуправу.

Јединица локалне самоуправе ће закључити Уговор о суфинансирању инфраструктурног опремања индустријско-пословних зона са Покрајинским секретаријатом.

**X**

**Додатне информације**

Правилник је саставни део Јавног конкурса.

Текст Јавног конкурса, образац пријаве са одговарајућом изјавом и Правилник можете преузети на сајту <https://region.vojvodina.gov.rs/>.

Све додатне информације у вези са Јавним конкурсом могу се добити у Покрајинском секретаријату за регионални развој, међурегионалну сарадњу и локалну самоуправу, позивом на број телефона Ивана Лолић Денковски [Ivana.Lolic@vojvodina.gov.rs](mailto:Ivana.Lolic@vojvodina.gov.rs) 021/487-4813 и Теодора Ђедовац [Teodora.Djedovac@vojvodina.gov.rs](mailto:Teodora.Djedovac@vojvodina.gov.rs) 021/577-300, сваког радног дана, од 9.00 часова до 15.00 часова, у периоду трајања Јавног конкурса.

|  |
| --- |
| Покрајински секретар |
|  |
| Александар Софић |
|  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |
|  |